Na podlagi 104. člena Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17 in 21/18 – ZNOrg; v nadaljevanju: ZUJIK) in 6. člena Pravilnika o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16; v nadaljevanju: pravilnik) Ministrstvo za kulturo objavlja

**Javni razpis za (so)financiranje projektov, namenjenih predstavljanju, uveljavljanju in razvoju slovenskega jezika ter njegovi promociji v letih 2020 in 2021**

**(v nadaljevanju: javni razpis, oznaka JR-promocija SJ-2020–2021)**

1. **Neposredni uporabnik, ki dodeljuje sredstva**

Republika Slovenija, Ministrstvo za kulturo, Maistrova 10, 1000 Ljubljana (v nadaljevanju: ministrstvo).

1. **Predmet in področje javnega razpisa**

**2.1 Predmeta razpisa:**

**2.1.1 Slovenščina v vsakdanji rabi – ozaveščanje o jezikovnih izbirah in krepitev jezikovne zmožnosti v slovenščini**

Namen projektov je spodbuditi zlasti odrasle govorke in govorce k izpopolnjevanju jezikovne zmožnosti v slovenščini. Podprti bodo projekti, kot so: večmedijski projekti, prireditve, tekmovanja in druge oblike usposabljanja, ki učinkovito promovirajo skrb za rabo slovenščine v zasebnih in javnih okoliščinah, tudi z uporabo jezikovnih tehnologij.

**2.1.2 Vzdrževanje, nadgradnja in aktualizacija obstoječih jezikovnih portalov in slovenske Wikimedije**

Obstoječi spletni slovenski jezikovni portali in projekti slovenske Wikimedije potrebujejo redno nadgrajevanje in dopolnjevanje, ki lahko potekata na različne načine, npr:.

* dopolnjevanje virov ali dodajanje novih,
* dopolnjevanje in dodajanje podatkov,
* izboljšanje funkcionalnosti,
* oblikovalska dela ipd.

**2.2 Področje razpisa**

Področje javnega razpisa je predstavljanje, uveljavljanje in razvoj slovenskega jezika ter njegova promocija. Oblikovanje skupnosti samostojnih govorcev[[1]](#footnote-1) z razvito jezikovno zmožnostjo v slovenščini in visoko stopnjo jezikovne samozavesti je med osrednjimi cilji jezikovne politike.

Izsledki zadnje raziskave PIAAC, tj. mednarodne raziskave o kompetencah odraslih med 16. in 65. letom, ki je potekala pod okriljem OECD, so pokazali, da številni odrasli v Sloveniji dosegajo nizko raven bralne pismenosti, in tudi zato sta pomembna promocija stalnega jezikovnega izpopolnjevanja mladine in odraslih ter spodbujanje branja.

1. **Cilj javnega razpisa**

Namen javnega razpisa je promocija slovenskega jezika ter spodbujanje besedilnih spretnosti in bralne pismenosti odraslih, tudi z uporabo jezikovnih tehnologij.

Cilji javnega razpisa so:

1. razvijanje in izpopolnjevanje jezikovne zmožnosti govorcev slovenščine (tudi z uporabo jezikovnih priročnikov in jezikovnih tehnologij) in
2. spletna dostopnost čim več obstoječih podatkov o slovenskem jeziku in leposlovju:

* dostopnost sodobnih priročnikov slovenskega jezika, učbenikov, slovarjev in monografij,
* dostopnost jezikovnih podatkovnih baz,
* dostopnost podatkov o jezikovnih virih in tehnologijah,
* enostaven dostop do strokovnega svetovanja in zanesljivih informacij pri vseh jezikovnih vprašanjih,
* povečanje števila in večja dostopnost digitaliziranih del slovenske literarne dediščine.

Prednost pri izbiri in sofinanciranju bodo imeli projekti, ki bodo odrasle spodbujali k dejavnostim za razvoj besedilnih spretnosti in bralne pismenosti.

1. **Pogoji za sodelovanje na javnem razpisu**

**4.1 Splošni pogoji**

Prijavitelj (upravičena oseba), ki kandidira na javnem razpisu, mora izpolnjevati naslednje pogoje:

* je pravna oseba, ki je ustrezno registrirana za opravljanje dejavnosti, v katero sodi predlagani projekt (izobraževanje, izpopolnjevanje, usposabljanje, vzgoja in izobraževanje, raziskovalna dejavnost); možna je tudi prijava pravnih oseb v konzorciju (ministrstvo bo ustreznost registracije prijavljenih pravnih oseb oziroma članov konzorcija preverilo v uradnih evidencah),
* pravne osebe, ki se na razpis prijavljajo kot konzorcij, morajo predložiti konzorcijsko pogodbo,
* ima poravnane obveznosti, davke in prispevke do Republike Slovenije na dan oddaje prijave (velja tudi za morebitne člane konzorcija ­– konzorcijske partnerje),
* ima v času prijave na razpis izpolnjene in poravnane vse obveznosti do Ministrstva za kulturo (velja tudi za morebitne člane konzorcija; preveri ministrstvo),
* na razpis prijavlja samo en projekt; če bo prijavitelj predložil več projektov za sofinanciranje, bo upoštevan tisti, ki bo na ministrstvu evidentiran kot prvoprispeli,
* če se prijavitelj prijavlja v konzorciju z drugo pravno osebo in če bo prijavitelj ali konzorcijski partner (oziroma partnerji) predvidel sodelovanje v več konzorcijih, bo upoštevana tista prijava, ki bo na ministrstvu evidentirana kot prvoprispela,
* s prijavljenim projektom ne kandidira na katerem koli drugem javnem razpisu ali pozivu,
* prijavljeni projekt še ni prejel sredstev za izvedbo iz drugih javnih virov.

Prijavitelj poda izjave o izpolnjevanju pogojev iz točke 4.1 v predpisanem prijavnem obrazcu. Če ministrstvo naknadno zahteva originalna potrdila o izpolnjevanju splošnih pogojev po posameznih alinejah, jih mora prijavitelj dostaviti v zahtevanem roku. Prijavitelj vlogi priloži potrdilo FURS o poravnanih obveznostih, davkih in prispevkih do Republike Slovenije ali pa podpisano in žigosano soglasje za pridobitev osebnih podatkov in podatkov, ki štejejo za davčno tajnost, iz uradnih evidenc (velja tudi za morebitne člane konzorcija).

* 1. **Posebni pogoji**

Prijavitelj mora poleg splošnih pogojev, ki jih določa besedilo točke 4.1 tega javnega razpisa, izpolnjevati še naslednje pogoje:

* prijavitelj mora izkazati izkušnje in reference z razpisanega predmetnega področja,
* prijavitelj mora prijaviti projekt v skladu z namenom in cilji javnega razpisa za leti 2020 in 2021 – **vsebinsko neustrezne vloge bo strokovna komisija za slovenski jezik** (v nadaljevanju: strokovna komisija), imenovana s sklepom ministra za kulturo št. 012-4/2019/19 z dne 15. 2. 2019, **izločila in jih ne bo ocenila po merilih za ocenjevanje**,
* prijavitelj mora v vlogi predstaviti načrt promocije rezultatov projekta in
* projektna skupina je sestavljena iz največ 10 članov.

Izkušnje in reference z razpisanega predmetnega področja prijavitelj dokazuje s priloženimi življenjepisi (obvezno v slovenščini) in navedbami referenc vseh članov projektne skupine. Projektna skupina je jedro projekta. Člani projektne skupine projekt načrtujejo in razvijajo, izvajajo pa ga sami in/ali s pomočjo drugih sodelavcev ali celo zunanjih izvajalcev.

Prijavitelj izbranega projekta mora ves čas trajanja projekta izpolnjevati splošne in posebne pogoje, prav tako tudi morebitni konzorcijski partnerji. **Posebne pogoje pred ocenjevanjem preveri strokovna komisija.**

1. **Merila in ocenjevanje vlog**

Prijave, za katere bo ugotovljeno, da izpolnjujejo vse formalne pogoje v skladu z določbami razpisa in razpisne dokumentacije ter vsebinsko ustrezajo namenu in ciljem razpisa, bo ocenila strokovna komisija.

**5.1 Merila za ocenjevanje**

Strokovna komisija bo vloge ocenila v okviru naslednje lestvice:

|  |  |  |  |
| --- | --- | --- | --- |
| **Opis ocene** | **Točke od 0 do 4** | **Točke od 0 do 8** | **Točke od 0 do 16** |
| Zelo dobro, odlično | 4 | 8 | 16 |
| Ustrezno | 3 | 6 | 12 |
| Delno ustrezno | 2 | 4 | 8 |
| Pogojno sprejemljivo | 1 | 2 | 4 |
| Neustrezno, nesprejemljivo, slabo | 0 | 0 | 0 |

Merila so ovrednotena s točkami, tako da je pri posameznem  merilu  navedeno najvišje možno število točk, ki jih v njegovem okviru lahko prejme posamezni projekt. Najnižje število točk znotraj posameznega merila je 0 točk. Najvišji seštevek dosegljivih točk za projekt je 100 točk.

Če se prijavitelj prijavi v obliki konzorcija, se pri ocenjevanju strokovne izkušnje oziroma reference prijavitelja in morebitnih članov konzorcija seštejejo (podmerilo 4.1). Za podmerilo 4.1 velja naslednja lestvica:

|  |  |
| --- | --- |
| **Opis ocene** | **Točke od 0 do 8** |
| 5 ali več referenc | 8 |
| 4 reference | 6 |
| 3 reference | 4 |
| 2 referenci | 2 |
| 0 ali 1 referenca | 0 |

Ocena pri podmerilu 4.2 odraža skupno oceno strokovnih izkušenj in drugih referenc strokovnjakov projektne skupine, in sicer od ocene 0 za slabo prepričljivost in kakovost strokovnih izkušenj in drugih referenc na predmetnem področju do ocene 8 za odlično prepričljivost in kakovost.

Pri podmerilih 1.2 in 4.3 je mogoče ugotoviti samo (ne)izpolnjevanje zahtevanega, zato komisija za ocenjevanje vlog v skladu s tem v takšnih primerih dodeli samo 0 ali 8 oziroma 4 točke.

| **Merilo** | **Največje možno št. točk** |
| --- | --- |
| **1 Ustreznost projekta – utemeljitev skladnosti namena in ciljev projekta z namenom in cilji razpisa** | **32** |
| * 1. Namen in cilji projekta so jasno in natančno opredeljeni in usklajeni z namenom in cilji razpisa. | 8 |
| * 1. Projekt spodbuja k dejavnostim za razvoj besedilnih spretnosti in bralne pismenosti odraslih. (Pri tem podmerilu je mogoče doseči 0 ali 8 točk.) | 8 |
| * 1. Projekt izkazuje kakovostno vsebinsko zasnovo. | 16 |

|  |  |
| --- | --- |
| **2 Izvedljivost projekta – preglednost načrtovanih dejavnosti ter utemeljitev primernosti načrtovanih dejavnosti in/ali metod dela za doseganje ciljev projekta** | **20** |
| 2.1 Delovni načrt projekta je logičen in primerno strukturiran. Načrtovane dejavnosti so smotrne, natančno opredeljene, usklajene, uravnotežene, ustrezno razdelane in ustrezajo ciljem projekta. | 16 |
| 2.2 Terminski načrt dejavnosti je ustrezen in izvedljiv. | 4 |

|  |  |
| --- | --- |
| **3 Ustreznost finančnega načrta, racionalnost in stroškovna učinkovitost projekta** | **20** |
| 3.1 Predvideni stroški so skladni z načrtovanimi dejavnostmi. | 8 |
| 3.2 Konstrukcija stroškov je podrobno utemeljena in pregledna. Predvidena sredstva po kategorijah zagotavljajo učinkovito izvedbo projekta. Poraba finančnih sredstev je primerno ocenjena in racionalna. | 8 |
| 3.3 Napoved porabe sredstev po letih je realna. Načrtovana poraba stroškov projekta po obdobjih je glede na načrtovane dejavnosti ustrezna. | 4 |

|  |  |
| --- | --- |
| **4 Usposobljenost prijavitelja in izvajalcev za izvedbo projekta** | **20** |
| 4.1 Izkušnje prijavitelja in morebitnih članov konzorcija pri izvajanju primerljivih projektov v zadnjih petih letih. | 8 |
| 4.2 Projektna skupina ima ustrezne (prepričljive in kakovostne) strokovne izkušnje in druge reference glede na vsebino projekta v zadnjih petih letih. | 8 |
| 4.3 Prijavitelj (v primeru konzorcija večina članov) ima status društva ali druge pravne osebe zasebnega prava v javnem interesu na področju kulture[[2]](#footnote-2). (Pri tem podmerilu je mogoče doseči 0 ali 4 točke.) | 4 |

|  |  |
| --- | --- |
| **5 Predstavitev dejavnosti za promocijo projekta – načrt informiranja in komuniciranja z javnostjo** | **8** |
| 5.1 Načrtovane dejavnosti informiranja in komuniciranja z javnostjo o projektu so raznolike, inovativne in primerne vsebini projekta. | 4 |
| 5.2 Iz načrta informiranja in komuniciranja z javnostjo prepričljivo izhaja, da bodo načrtovane dejavnosti informiranja in komuniciranja dosegle širšo zainteresirano javnost. | 4 |

Vloge bodo ocenjevalci ocenili ločeno v elektronskem ocenjevalnem obrazcu, in sicer tako, da vsako vlogo ocenijo vsi člani strokovne komisije oziroma najmanj trije (v primeru izločitve zaradi konflikta interesov). Pri oblikovanju skupne ocene se izračunata tako povprečje posameznih meril kot tudi povprečje končne ocene. **Končna ocena se bo oblikovala na podlagi povprečja vseh ocen kot celo število**, pri čemer se več kot polovica odstotne točke zaokroži navzgor, polovica in manj pa navzdol.

Če se izkaže, da je posamezen član strokovne komisije pri določenem projektu v konfliktu interesov, projekta ne sme ocenjevati in se izloči iz ocenjevanja.

Izbrani bodo tisti projekti, ki bodo v postopku izbire ovrednoteni višje. Financirani so lahko projekti, ki prejmejo 75 točk ali več. Višina odobrenih sredstev za posamezni projekt je odvisna od višine seštevka prejetih točk, pri čemer se upošteva obseg sredstev, namenjenih za izvedbo razpisa. Dokončni izbor projektov, ki bodo sprejeti v sofinanciranje, bo opravljen v skladu z razpoložljivimi finančnimi sredstvi. V okviru prvega razpisnega predmeta bodo sofinancirani največ štirje projekti, v okviru drugega pa nadgradnja največ štirih jezikovnih portalov ter en projekt slovenske Wikimedije.

1. **Vrednost razpoložljivih sredstev**

Skupna okvirna višina sredstev za izvedbo dvoletnega javnega razpisa je ­­­­­­­­­­144.576 evrov:

* 72.288 evrov za proračunsko leto 2020 in
* 72.288 evrov za proračunsko leto 2021.

Za posamezni projekt **prvega predmetnega sklopa** se lahko dodeli največ **4.172 evrov** letno (skupaj za prvi sklop 16.688 evrov letno oziroma 33.376 evrov v obeh letih), za projekt **drugega sklopa** pa največ **12.150** **evrov** (nadgradnja jezikovnih portalov) oziroma **7.000 evrov** letno, če gre za projekt slovenske Wikimedije (skupaj za drugi sklop 55.600 evrov letno oziroma 111.200 evrov v obeh letih).

Sredstva so predvidena na proračunskih postavkah 131144 – Izvajanje nacionalnega programa za jezikovno politiko ter 131098 ­– Promocija in razvoj slovenskega jezika v letih 2020 in 2021. Višina sredstev je vezana na proračunske zmogljivosti Ministrstva za kulturo, to pomeni, da se lahko višina, če pride do sprememb v državnem proračunu ali finančnem načrtu ministrstva, spremeni.

Če se v času izvedbe postopka tega razpisa obseg sredstev, ki je v državnem proračunu namenjen za kulturo, zmanjša toliko, da ne zagotavlja izpolnitve njegovih ciljev, lahko ministrstvo postopek ustavi oziroma po že zaključenem izboru projektov zniža obseg financiranja v skladu s spremembami proračuna oziroma spremeni ali prekine že sklenjeno pogodbo o financiranju projekta.

Če se poveča obseg sredstev javnega razpisa z oznako JR-promocija SJ-2020–2021, lahko ministrstvo v primeru že zaključenega izbora projektov zviša obseg sofinanciranja že odobrenih projektov in spremeni oziroma dopolni že sklenjene pogodbe o financiranju in izvedbi projektov ali pa odobri financiranje projektov, ki so bili uvrščeni na rezervno listo.

1. **Višina sofinanciranja in upravičeni stroški**

Projekt se lahko financira do 100-odstotne vrednosti upravičenih stroškov, ki bodo uveljavljeni in izkazani. Dodeljena proračunska sredstva se bodo izplačevala na podlagi izstavljenih zahtevkov za izplačilo, ki jim bodo priložena vsebinska in finančna poročila, iz katerih bodo razvidni posamezni upravičeni stroški izvedbe projekta.

Upravičeni stroški so tisti, ki so nujni za uspešno izvedbo projekta in so vezani na izvedbo projekta, opredeljeni v prijavi prijavitelja ter so skladni z načeli dobrega finančnega poslovanja, zlasti glede cenovne primernosti in stroškovne učinkovitosti, dejansko nastali, prepoznavni in preverljivi, podprti z izvornimi dokazili in niso in ne bodo sočasno financirani od drugih sofinancerjev projekta (dvojno financiranje).

Med upravičene stroške štejejo:

* stroški dela:
  1. plače,
  2. avtorski honorarji,
  3. podjemne pogodbe,
  4. študentsko delo,
  5. drugi stroški dela.
* potni stroški:
  1. stroški za službena potovanja,
* stroški promocije:
  1. zloženke, plakati,
  2. novinarske konference,
  3. promocija na spletu (npr. objava pasice),
  4. drugi stroški promocije,
* stroški blaga in storitev:
  1. stroški izposoje, kopiranja in nakupa gradiva,
  2. stroški izposoje oziroma nakupa opreme,
  3. stroški tiska gradiva,
* drugi stroški, vezani na izvedbo projekta (opredelite, kateri).

1. **Obdobje za porabo dodeljenih sredstev**

Obdobje upravičenosti stroškov in izdatkov na javnem razpisu **se začne z datumom podpisa pogodbe.** Izbrani prijavitelj mora zahtevek za izplačilo oddati najpozneje do 15. novembra v tekočem proračunskem letu.

Rok za predložitev zadnjega poročila o izvajanju projekta in zadnjega zahtevka za izplačilo ministrstvu je 15. 11. 2021.

1. **Razpisni rok**

Besedilo javnega razpisa z oznakoJR-promocija SJ-2020–2021 se objavi na spletni strani Ministrstva za kulturo (<https://www.gov.si/drzavni-organi/ministrstva/ministrstvo-za-kulturo/>), obvestilo o objavi pa tudi v Uradnem listu RS. Razpis se zaključi **24. 2. 2020**.

1. **Razpisna dokumentacija**

Razpisna dokumentacija obsega:

* besedilo razpisa,
* prijavni obrazec v spletni aplikaciji eJR na naslovu: <http://ejr.ekultura.gov.si/ejr-web> (v nadaljnjem besedilu: elektronski prijavni obrazec),
* finančni načrt (priloga elektronskega prijavnega obrazca),
* osnutek pogodbe o sofinanciranju projekta in
* vzorec soglasja za pridobitev podatkov iz uradnih evidenc.

1. **Vpogled v razpisno dokumentacijo**

Zainteresirane osebe se lahko v času odprtega razpisa seznanijo z razpisno dokumentacijo na spletnem naslovu Ministrstva za kulturo na naslednji povezavi: <https://www.gov.si/drzavni-organi/ministrstva/ministrstvo-za-kulturo/javne-objave/>.

1. **Sestava vloge**
2. Izpolnjen elektronski prijavni obrazec, ki vključuje:

* osnovne podatke o prijavitelju in projektu,
* vsebinsko predstavitev projekta,
* finančni načrt projekta (priloga elektronskega prijavnega obrazca; če se prijavitelj prijavlja v obliki konzorcija, v finančnem načrtu izpolni še liste za vse partnerje),
* predstavitev strokovne usposobljenosti prijavitelja in morebitnih drugih izvajalcev – članov konzorcija,
* navedbo članov projektne skupine in njihovih strokovnih izkušenj,
* predstavitev dejavnosti za promocijo projekta in
* izjave prijavitelja o izpolnjevanju in sprejemanju razpisnih pogojev.

1. Obvezne priloge prijavitelja:

* priloga št. 1: življenjepisi s predstavitvijo strokovnih izkušenj vodje in članov projektne skupine (glej pod 2) v točki 12.1),
* priloga št. 2: fotokopija konzorcijske pogodbe (če se prijavitelj prijavlja v obliki konzorcija)
* priloga št. 3\*:
  1. potrdilo FURS, da ima prijavitelj poravnane obveznosti, davke in prispevke do Republike Slovenije – potrdilo ne sme biti starejše od datuma objave javnega razpisa,

**ALI**

* 1. podpisano in žigosano soglasje za pridobitev osebnih podatkov in podatkov, ki štejejo za davčno tajnost, iz uradnih evidenc (priloga razpisne dokumentacije).

\* Če se prijavitelj prijavlja v obliki konzorcija, vlogi priloži tudi potrdilo FURS za konzorcijskega partnerja ali pa njegovo podpisano in žigosano soglasje za pridobitev osebnih podatkov in podatkov, ki štejejo za davčno tajnost, iz uradnih evidenc.

**12.1 Predstavitev strokovne usposobljenosti**

1. Predstavitev strokovne usposobljenosti mora vsebovati:

* navedbo strokovnih izkušenj prijavitelja in morebitnih konzorcijskih partnerjev na predmetnem področju razpisa ter
* navedbo strokovnega koordinatorja (vodje) projekta in drugih članov projektne skupine ter njihove strokovne izkušnje.

1. Obvezna priloga je življenjepis članov projektne skupine z navedbo njihovih strokovnih izkušenj:

* strokovna znanja, ki so relevantna glede na vsebino projekta (na področju promocije slovenskega jezika, jezikovnih virov in tehnologij, izvajanja izobraževanja na področju slovenskega jezika, jezikovnega svetovanja ipd. ali digitalizacije slovenske pisne dediščine),
* sodelovanje v primerljivih projektih in
* dokazila o drugih referencah na področju/področjih, na katerih bo prijavljeni član projektne skupine deloval (npr. bibliografija).

Če reference članov projektne skupine dokazujete z bibliografijo, lahko navedete ustrezne e-povezave do bibliografije posameznika iz javnodostopnih evidenc (npr. Cobiss, Sicris) ali priložite fizične izpise bibliografij za vsakega posameznega člana projektne skupine. **Če navedeni strokovnjaki niso redno zaposleni pri prijavitelju, mora biti priloženo ustrezno dokazilo (pisni dogovor, sporazum o sodelovanju ipd.)**, s katerim se dokazuje, da bodo dejansko vključeni v delo pri projektu (razen če gre za strokovnjake, ki so zaposleni pri konzorcijskem partnerju).

1. **Oddaja vlog**

Vloge morajo biti izpolnjene na elektronskem prijavnem obrazcu, dostopnem na naslovu: [**http://ejr.ekultura.gov.si/ejr-web**](http://ejr.ekultura.gov.si/ejr-web), in morajo vsebovati vse zahtevane priloge in podatke, določene v razpisni dokumentaciji. Oddane oziroma predložene pa morajo biti na enega od načinov, opredeljenih v točkah 13.1 in 13.2.

**13.1 Elektronska oddaja vloge s kvalificiranim digitalnim potrdilom ali mobilno identiteto smsPASS**

Vlogo na javni razpis se odda na elektronskem prijavnem obrazcu v spletni aplikaciji eJR na naslovu: <http://ejr.ekultura.gov.si/ejr-web>, pri čemer mora biti elektronsko podpisana (v nadaljnjem besedilu: elektronsko podpisana prijava).

Elektronsko podpisana prijava se šteje za pravočasno, če je izpolnjena, elektronsko podpisana in oddana na prijavnem obrazcu v spletni aplikaciji eJR do vključno **24. 2. 2020 do 24.00**.

**13.2 Elektronska oddaja vloge z uporabniškim imenom in geslom (brez kvalificiranega digitalnega potrdila ali mobilne identitete smsPASS).**

Če prijavitelj nima kvalificiranega digitalnega potrdila ali mobilne identitete smsPASS, se vloga na javni razpis kljub temu odda na elektronskem prijavnem obrazcu v spletni aplikaciji eJR na naslovu: <http://ejr.ekultura.gov.si/ejr-web>, nato pa natisne in lastnoročno podpiše.

Natisnjena in lastnoročno podpisana prijava mora biti **najpozneje 24. 2. 2020** **do 24.00** poslana priporočeno po pošti, na naslov **Ministrstvo za kulturo RS, Maistrova 10, 1000 Ljubljana**, oziroma neposredno izročena ministrstvu na navedenem naslovu.

Pošiljka mora biti poslana oziroma izročena v zaprti kuverti z izpisom na prednji strani: »**Ne odpiraj – prijava na javni razpis z oznako JR-promocija SJ-2020–2021«**. Na hrbtni strani ovitka mora biti navedba prijavitelja, to je uradni naziv in naslov (sedež).

Ne glede na način oddaje vloge morajo biti vse priloge, predvidene v razpisni dokumentaciji oziroma besedilu razpisa, oddane oziroma predložene v spletni aplikaciji eJR na naslovu: <http://ejr.ekultura.gov.si/ejr-web>. Obvezne priloge, oddane v spletni aplikaciji eJR, so lahko velike do največ 2 MB. Posamezna priloga (priponka), lahko vsebuje več različnih dokumentov.

Prijavitelji lahko do preteka razpisnega roka vloge dopolnjujejo oziroma spreminjajo.

**Prijaviteljem svetujemo, da prijav ne oddajajo zadnji dan razpisnega roka, ker lahko pride do preobremenjenosti strežnika.**

1. **Strinjanje s pogoji in merili javnega razpisa, obdelavo podatkov in objavo rezultatov**

Šteje se, da z oddajo vloge prijavitelj sprejema vse pogoje in kriterije razpisa ter vsebino razpisne dokumentacije. Prijavitelj z oddajo vloge tudi dovoljuje objavo in obdelavo osebnih podatkov z namenom vodenja razpisa, objave rezultatov razpisa na spletni strani ministrstva, za znanstveno raziskovanje in statistične namene v skladu z veljavnim zakonom, ki ureja dostop do informacij javnega značaja, in veljavnim zakonom, ki ureja varstvo osebnih podatkov.

1. **Odpiranje, pregled in dopolnjevanje vlog**

Po poteku razpisnega roka komisija za odpiranje vlog, ki jo izmed zaposlenih na ministrstvu imenuje minister za kulturo, hkrati odpre vse vloge, ki so do tedaj prispele, in preveri izpolnjevanje formalnih pogojev.

Odpiranje bo potekalo v prostorih ministrstva, datum pa bo objavljen na spletni strani <https://www.gov.si/drzavni-organi/ministrstva/ministrstvo-za-kulturo/javne-objave/>. Pri odpiranju vlog je lahko navzoč prijavitelj oziroma njegov predstavnik.

Če je vloga formalno nepopolna, bo prijavitelj pisno pozvan, da jo dopolni. Prijavitelj mora vlogo dopolniti v petih (5) dneh od prejema poziva k dopolnitvi**.**

Dopolnitev šteje za pravočasno:

* če je v roku oddana in elektronsko podpisana s kvalificiranim digitalnim potrdilom ali mobilno identiteto smsPASS,
* ali če je oddana z uporabniškim imenom in geslom (brez kvalificiranega digitalnega potrdila ali mobilne identitete smsPASS). Prijavitelj mora v tem primeru dopolnitev še natisniti, lastnoročno podpisati in žigosati (ali opremiti z izjavo, da ne posluje z žigom) ter jo poslati po pošti z navadno pošiljko, ki bo v vložišče ministrstva prispela do roka, ali do roka poslati po pošti s priporočeno pošiljko ali do roka oddati v glavni pisarni v poslovnem času ministrstva.

Prijavitelj v dopolnitvi **ne sme spreminjati** višine zaprošenih sredstev ali tistih elementov vloge, ki vplivajo ali bi lahko vplivali na drugačno razvrstitev vloge glede na preostale.

1. **Zavrženje vlog**

Vloge, ki jih bodo prijavitelji vložili po preteku razpisnega roka, se bodo v skladu s tretjim odstavkom 116. člena ZUJIK štele za **prepozne**.

Vloge, ki ne bodo vsebovale vseh obveznih sestavin, ki jih določa besedilo javnega razpisa in ki jih prijavitelji ne bodo v celoti dopolnili niti v petih dneh od prejema poziva k dopolnitvi, se bodo štele za **nepopolne**.

Prijavitelj, katerega vloga ne bo izpolnjevala splošnih in posebnih pogojev, določenih v besedilu javnega razpisa, se bo štel za **neupravičeno osebo**. Izpolnjevanje pogojev se ugotavlja na podlagi obveznih dokazil in vloge stranke.

**Vse prepozne in nepopolne vloge ter vloge, ki jih bodo oddale neupravičene osebe, bo minister na podlagi petega oziroma šestega odstavka 117. člena ZUJIK ter prvega odstavka 10. člena pravilnika, s sklepom zavrgel.**

1. **Odločitev o izboru**

Predlog števila projektov, katerih izvedbo bo financiralo ministrstvo, bo oblikovala pristojna strokovna komisija, upoštevajoč njihovo finančno zahtevnost in za ta javni razpis predvidena finančna sredstva. Dokončno odločitev o izboru izvajalcev bo sprejel minister na podlagi predloga strokovne komisije.

Ministrstvo si pridržuje pravico, da prijavitelju na podlagi utemeljenih razlogov predlaga manjšo višino sofinanciranja od zaprošene. V takšnem primeru bo strokovna komisija prijavitelju predlagala nižjo višino sofinanciranja od zaprošene za enak obseg istega predlaganega projekta. Nestrinjanje prijavitelja s predlogom ministrstva se bo štelo kot odstop od vloge.

Če je preostanek sredstev prenizek za celotno sofinanciranje projekta, ki je naslednji na vrsti za sofinanciranje, se prijavitelju tega projekta ponudi višina sredstev, ki so še na razpolago. V primeru zavrnitve lahko ministrstvo preostala razpoložljiva sredstva ponudi naslednjemu najvišje pozitivno ocenjenemu projektu.

Minister o vsaki formalno ustrezni vlogi, prispeli na javni razpis, izda posamično odločbo, s katero odloči o odobritvi in deležu sofinanciranja ali o zavrnitvi sofinanciranja posameznega projekta.

Ministrstvo si pridržuje pravico, da lahko javni razpis prekliče kadar koli do izdaje odločb o (ne)izboru.

Z izvajalci izbranih projektov bo na podlagi odločbe sklenjena pogodba za obdobje iz tega javnega razpisa. Ob pozivu k oddaji letnega načrta dela za naslednje leto ali ob drugih objektivnih spremembah, ki vplivajo na pogodbeno razmerje, bo z izvajalcem sklenjen dodatek k pogodbi, v katerem bosta določena predviden obseg projekta v naslednjem letu in dokončna višina sredstev za izvedbo projekta v naslednjem proračunskem letu ter bodo opredeljene druge morebitne spremembe, vezane na izvedbo izbranega projekta in pogodbeno razmerje.

Dokončna višina sredstev za naslednje proračunsko leto se določi na podlagi pregleda realizacije pogodbe (poročila o opravljenem delu) in vsebinskega ovrednotenja ter okvira sredstev, namenjenih razpisu v posameznem proračunskem letu.

Ministrstvo lahko ob naknadni ugotovitvi o neizpolnjevanju pogojev in po že izdani dokončni odločbi o izboru projekta spremeni odločitev in z izvajalcem projekta ne sklene pogodbe. Prav tako lahko ob naknadni ugotovitvi o neizpolnjevanju pogojev ali pogodbenih obveznosti razveže že sklenjeno pogodbo, v primeru že izplačanih sredstev pa zahteva povračilo sredstev.

1. **Obveščanje o izboru**

Prijavitelji bodo o izidih razpisa obveščeni v 60 dneh od zaključka odpiranja vlog. Ta se šteje od dne prejema zadnje po pozivu dopolnjene vloge oziroma ko se iztečejo vsi roki za dopolnjevanje vlog.

Prijavitelj lahko v tridesetih dneh od prejema odločbe o neizboru, ki jo na predlog strokovne komisije za ocenjevanje vlog sprejme minister, vloži tožbo na Upravno sodišče Republike Slovenije.

1. **Pristojna uslužbenka za dajanje informacij in pojasnil**

Pristojna uslužbenka za dajanje informacij in pojasnil v zvezi z razpisno dokumentacijo in potekom javnega razpisa je Magda Stražišar, tel. (01) 369 5947, e-pošta: [magda.strazisar@gov.si](mailto:magda.strazisar@gov.si).

Mag. Zoran Poznič

minister

Datum: 16. 1. 2020

Št.: 6140-1/2020/4

1. V razpisu uporabljeni in zapisani izrazi v slovnični obliki za moški spol se uporabljajo kot nevtralni za ženski in moški spol. [↑](#footnote-ref-1)
2. Prijavitelj, ki ima status subjekta v javnem interesu na področju kulture, prejme dodatne štiri točke (16. člen Zakona o nevladnih organizacijah (Uradni list RS, št. 21/18) ter 80. in 81. člen Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17 in 21/18 – ZNOrg). [↑](#footnote-ref-2)